Predkladacia správa

    Na rokovaní vlády Slovenskej republiky dňa 21. novembra 2001 bolo uznesením vlády SR č. 1099 k odpočtu plnenia úloh uznesení vlády SR č. 363/2001 a 366/2001 k 30. septembru 2001 v bode C.4 uložené ministrovi práce, sociálnych vecí a rodiny v spolupráci s ministrom financií, ministrom vnútra  a ministrom zdravotníctva pravidelne polročne predkladať na rokovanie vlády informačnú správu zameranú na vyhľadávanie a potieranie nelegálnej práce, v termíne do dvoch mesiacov po uplynutí polroka. Predkladaný materiál je v poradí treťou informáciou spracovanou na základe citovaného uznesenia vlády SR č. 1099/2001.

    Predkladaný materiál spracoval Národný inšpektorát práce na základe poznatkov a podkladov orgánov inšpekcie práce a ostatných orgánov a inštitúcií, ktoré sú podľa Dohody o spolupráci pri koordinácii a výkone kontroly nelegálnej práce zainteresované na potieraní nelegálnej práce.

     Materiál bol osobitne prerokovaný so spolupredkladateľmi v zmysle uznesenia vlády SR č. 1099/2001. Z ich strany, ani zo strany ostatných signatárov neboli vznesené pripomienky zásadnejšieho charakteru.

    Informácia je zameraná na organizačné a legislatívne východiská vyhľadávania a potierania nelegálnej práce a hodnotí poznatky  orgánov inšpekcie práce a ostatných signatárov uvedenej Dohody. Vzhľadom na to, že hlavným nositeľom úloh v oblasti kontroly nelegálnej práce sú orgány inšpekcie práce sústavy Národného inšpektorátu práce, informácia je zameraná v rozhodujúcej miere na činnosť týchto orgánov.